Faust
Faust er en opera i fem akter af Charles Gounod. Librettoen er af Jules Barbier (1825-1901) og Michel Carré (1821-1872) og bygger på Carrés skuespil Faust et Marguerite, der igen er baseret på Gérard de Nervals oversættelse af Johann Wolfgang Goethes tragedie Faust.
Operaen blev uropført i Paris 1859 som opéra-comique, men blev 10 år senere omarbejdet af Gounod til en grand opéra ('stor opera'), idet de talte dialoger blev erstattet med orkesterledsagede recitativer, og flere nye numre blev tilføjet såsom Valentins bøn i 2. akt, et soldaterkor i 4. akt og balletmusik til Bloksbjerg-scenen i 5. akt.